stanford-oval/wikipedia huggingface dataset:
אלן מאלרי
קריירת משחק

מאלרי החל את דרכו בקבוצה הבוגרת של פולהאם בעונת 1958/1959 בליגת המשנה, תחת המאמן בדפורד ג'זארד, שחקן העבר של המועדון שהחל את קריירת האימון שלו בקבוצה באותה העונה. כבר באותה העונה ערך מאלרי 14 הופעות ליגה, וסייע לקבוצתו לסיים במקום השני בטבלה, המוביל אל הליגה הבכירה. בחמש העונות הבאות, כולן תחת ג'זארד, הפך מאלרי לשחקן מפתח בפולהאם, עם למעלה משלושים הופעות בכל עונה. בעונת 1961/1962 כבש שישה שערי ליגה בארבעים הופעות, שסייעו לקבוצתו לשרוד בליגה הבכירה בפער נקודה בלבד מהקו האדום.
בסך הכול, נמשכה הקדנציה הראשונה של מאלרי בפולהאם קרוב לשש עונות, ובמהלכן כבש 13 שערי ליגה ב-199 הופעות.
במרץ 1964, חודשים ספורים לתום עונת 1963/1964, הצטרף מאלרי לטוטנהאם הוטספר של המאמן ביל ניקולסון תמורת כ-72,500 ליש"ט. הוא השתלב במהירות בהרכב הקבוצה ועד לתום העונה כבש שער ליגה אחד בתשע הופעות, וסייע לקבוצה לסיים במקום הרביעי בטבלה. עונה לאחר מכן כבר שותף בכל 42 משחקי הליגה של קבוצתו וכבש שני שערים. הוא היה לשחקן מפתח לאורך כל תקופתו בקבוצה, כאשר בכל שבע העונות המלאות בהן שיחק בה, ערך לפחות 39 הופעות ליגה בכל עונה (בשש מהן רשם ארבעים הופעות ומעלה). את התואר הראשון שלו בקריירה השיג מאלרי בעונת 1966/1967, כאשר טוטנהאם הניפה את גביע ה-FA. מאלרי פתח בהרכב קבוצתו בניצחון 1–2 על צ'לסי במשחק הגמר. באותה העונה אף סיים עם קבוצתו במקום השלישי בליגה.
בעונת 1970/1971 הוביל מאלרי את טוטנהאם כקפטן לזכייה בגביע הפוטבול ליג, עם ניצחון 0–2 בגמר על אסטון וילה. באותה העונה סיימה הקבוצה במקום השלישי בטבלה פעם נוספת, ובזכות כך העפילה לעונת הבכורה של המעפל החדש והשני בחשיבותו באירופה, גביע אופ"א. מאלרי היה שותף לזכייה של הקבוצה בגביע אופ"א הראשון בהיסטוריה בעונת 1971/1972, כאשר כבר במשחקה הראשון של טוטנהאם במפעל כבש מאלרי צמד בניצחון החוץ 1–6 על קפלוויק (15-1 בסיכום). טוטנהאם התקדמה במפעל תוך שהיא מדיחה בין היתר את נאנט, ראפיד בוקרשט ומילאן שנכנעה לה בחצי הגמר. אל גמר המפעל העפילו שתי נציגות אנגליה, וולברהמפטון וונדררס וטוטנהאם. במשחק הראשון בחוץ ניצחה טוטנהאם 1–2, ובגומלין כבש מאלרי בנגיחה בדקה ה-29 את השער שקבע 0–1 לטוטנהאם. וולבס איזנה אך לא הצליחה להשלים מהפך, ובסיום שוויון 1-1 וניצחון 2–3 לטוטנהאם בסיכום שני המפגשים. בכך, היה מאלרי היה לקפטן הראשון של זוכת גביע אופ"א.
לאחר הזכייה בגביע אופ"א חזר מאלרי לפולהאם, וסיים את דרכו בטוטנהאם עם 25 שערי ליגה ב-312 הופעות. הוא שיחק במדי פולהאם ארבע עונות בליגת המשנה, וכבש במדיה 24 שערי ליגה ב-165 הופעות, שהעלו את מניינו המצטבר ל-364 הופעות ליגה במדי המועדון, בהן כבש 37 שערים. אחד מרגעיו הזכורים בקדנציה השנייה בפולהאם היה ב-26 בינואר 1974, במהלך משחק מול לסטר סיטי במסגרת הגביע האנגלי לעונת 1973/1974. מאלרי כבש בבעיטת יעף מחוץ לרחבה אל החיבורים, שער מרהיב שזיכה אותו בתואר שער העונה של ה-BBC. על אף ששיחק בליגה השנייה ולא הגיע להישגים או למאבקי הצמרת עם פולהאם, זכה מאלרי בתואר כדורגלן השנה בליגה האנגלית מטעם התאחדות עיתונאי הכדורגל לשנת 1975.
לאחר קדנציה קצרה בדרבן סיטי ב-1976, פרש ממשחק פעיל בגיל 35.
קריירת משחק > נבחרת אנגליה

מעברו של מאלרי לטוטנהאם העניק לו חשיפה ברמות הגבוהות באנגליה והקנה לו מקום בנבחרת אנגליה של המאמן אלף רמזי. את הופעת הבכורה שלו ערך מאלרי במשחק ידידות מול הולנד ב-9 בדצמבר 1964, שהסתיים בשוויון 1-1. עם זאת, הופעתו הבאה בנבחרת הייתה רק כשנתיים וחצי מאוחר יותר, והוא נותר מחוץ לתוכניות של רמזי לקראת מונדיאל 1966 הביתי בו זכתה אנגליה בתואר.
מאלרי חזר לנבחרת במאי 1967 והיה שותף להעפלתה של אנגליה ממוקדמות יורו 1968, לטורניר היורו הראשון בתולדותיה. הוא רשם שלוש הופעות בשלב הבתים, וכן פתח בצמד משחקי הפלייאוף מול ספרד. מאלרי זומן על ידי רמזי לסגל אנגליה לקראת טורניר הגמר. אנגליה פתחה את הטורניר בחצי הגמר מול יוגוסלביה, ונכנעה לשער של דראגן דז'איץ' בדקה ה-86. שלוש דקות לאחר מכן היה מאלרי למורחק הראשון בתולדות נבחרת אנגליה, במשחקה הבינלאומי ה-424. המשחק התנהל באווירה אגרסיבית, והיה רווי עבירות גסות מצד שתי הקבוצות. בדקה ה-89, לאחר עבירה גסה מאחור של דובריווי טריביץ', הסתובב אליו מאלרי והשיב לו בבעיטה. השופט הספרדי היה קרוב ושלף למאלרי כרטיס אדום ישיר. ללא מאלרי, גברה אנגליה 0–2 על ברית המועצות וסיימה במקום השלישי בטורניר.
מאלרי שמר על מקומו בסגל של רמזי, ובשנתיים שבין טורניר היורו למונדיאל 1970, הוסיף 16 הופעות בינלאומיות במשחקי וטורנירי ידידות, ולאחריהם זומן על ידי רמזי לסגל אנגליה למונדיאל במקסיקו. מאלרי פתח ושיחק לכל אורך משחקי שלב הבתים, בהם גברה אנגליה 0–1 על רומניה, נכנעה באותה התוצאה לברזיל, ושוב גברה באותה התוצאה על צ'כוסלובקיה. בסיום שלב הבתים, סיימה אנגליה שנייה והעפילה לרבע הגמר, שם פגשה את גרמניה המערבית. בדקה ה-31 החל מאלרי במהלך עם מסירה לקית' ניוטון, וחדר לתוך הרחבה כדי לקבל בחזרה מניוטון ולקבוע 0–1 לאנגליה, עם שערו היחיד בקריירה מדי הנבחרת. מרטין פיטרס עוד הכפיל את התוצאה, אך הגרמנים הצליחו לאזן בדקות הסיום, להשלים מהפך בהארכה ולהדיח את אנגליה, האלופה המכהנת, מהטורניר.
ב-3 בפברואר 1971, בניצחון החוץ 0–1 על מלטה במוקדמות יורו 1972, פתח מאלרי בפעם הראשונה והיחידה בקריירה כקפטן הנבחרת, בהיעדרו של הקפטן הקבוע בובי מור. הוא רשם שתי הופעות נוספות במסגרת המוקדמות, האחרונה שבהן ב-13 באוקטובר 1971 בניצחון החוץ 2–3 על שווייץ, שהיה לאחרון שלו במדי אנגליה. בסך הכול ערך מאלרי 35 הופעות במדי אנגליה, בהן כבש פעם אחת.
תארים > תארים כשחקן

גביע אופ"א: 1971/1972
גביע ה-FA‏: 1966/1967
גביע הפוטבול ליג: 1970/1971
מגן הצדקה: 1967 (במשותף)
כדורגלן השנה בליגה האנגלית (התאחדות עיתונאי הכדורגל): 1975
סטטיסטיקות > מועדונים

| עונה | קבוצה | ליגה | בליגה> הופעות | בליגה> שערים |
| --- | --- | --- | --- | --- |
| 1958/1959 | פולהאם | אנגליה ליגת המשנה האנגלית | 14 | 0 |
| 1959/1960 | פולהאם | אנגליה הליגה הראשונה של הפוטבול ליג | 36 | 2 |
| 1960/1961 | פולהאם | אנגליה הליגה הראשונה של הפוטבול ליג | 37 | 1 |
| 1961/1962 | פולהאם | אנגליה הליגה הראשונה של הפוטבול ליג | 40 | 6 |
| 1962/1963 | פולהאם | אנגליה הליגה הראשונה של הפוטבול ליג | 38 | 1 |
| 1963/1964 | פולהאם | אנגליה הליגה הראשונה של הפוטבול ליג | 34 | 3 |
| 1963/1964 | טוטנהאם הוטספר | אנגליה הליגה הראשונה של הפוטבול ליג | 9 | 1 |
| 1964/1965 | טוטנהאם הוטספר | אנגליה הליגה הראשונה של הפוטבול ליג | 42 | 2 |
| 1965/1966 | טוטנהאם הוטספר | אנגליה הליגה הראשונה של הפוטבול ליג | 40 | 1 |
| 1966/1967 | טוטנהאם הוטספר | אנגליה הליגה הראשונה של הפוטבול ליג | 39 | 5 |
| 1967/1968 | טוטנהאם הוטספר | אנגליה הליגה הראשונה של הפוטבול ליג | 41 | 2 |
| 1968/1969 | טוטנהאם הוטספר | אנגליה הליגה הראשונה של הפוטבול ליג | 41 | 1 |
| 1969/1970 | טוטנהאם הוטספר | אנגליה הליגה הראשונה של הפוטבול ליג | 41 | 4 |
| 1970/1971 | טוטנהאם הוטספר | אנגליה הליגה הראשונה של הפוטבול ליג | 41 | 6 |
| 1971/1972 | טוטנהאם הוטספר | אנגליה הליגה הראשונה של הפוטבול ליג | 18 | 3 |
| 1971/1972 | פולהאם | אנגליה ליגת המשנה האנגלית | 6 | 1 |
| 1972/1973 | פולהאם | אנגליה ליגת המשנה האנגלית | 40 | 8 |
| 1973/1974 | פולהאם | אנגליה ליגת המשנה האנגלית | 40 | 2 |
| 1974/1975 | פולהאם | אנגליה ליגת המשנה האנגלית | 42 | 9 |
| 1975/1976 | פולהאם | אנגליה ליגת המשנה האנגלית | 37 | 4 |
| סך הכול קריירה | סך הכול קריירה | סך הכול קריירה | 676 | 62 |
סטטיסטיקות > נבחרת לאומית

| נבחרת אנגליה> שנה | נבחרת אנגליה> הופעות | נבחרת אנגליה> שערים |
| --- | --- | --- |
| 1964 | 1 | 0 |
| 1967 | 5 | 0 |
| 1968 | 7 | 0 |
| 1969 | 8 | 0 |
| 1970 | 11 | 1 |
| 1971 | 3 | 0 |
| סה"כ | 35 | 1 |
אצטדיון תאזוס מרקוס

| --- | --- |

 על שם:  Tasos Markou 
 שמות קודמים:  אצטדיון פאראלימני
 מיקום:  פאראלימני
 קואורדינטות:  35°01′51″N 33°59′14″E﻿ / ﻿35.030833°N 33.987222°E﻿ / 35.030833; 33.987222
 תקופת הפעילות:  1996–הווה (כ־28 שנים)
 בעלים:  עיריית פארלימיני
 קבוצות:  אנוסיס נאון פראלימני
 מושבים:  5,800
 he
 
אצטדיון תאזוס מרקוס (ביוונית: Στάδιο Τάσος Μάρκου) הוא אצטדיון כדורגל בעיר פאראלימני שבקפריסין. האצטדיון מארח את משחקיה הביתיים של אנוסיס נאון פראלימני מליגת העל הקפריסאית. האצטדיון מכיל כ-5,800 מקומות ישיבה.
ערך זה הוא קצרמרבנושא אצטדיונים ומתקני ספורט ובנושא קפריסין. אתם מוזמנים לתרום לוויקיפדיה ו.
אנטיביוזה

ענף שניזוק מפעילות של זחלי חיפושיות ממשפחת Scolytinae
אנטיביוזה (באנגלית: Antibiosis) היא צורת יחסי גומלין בין אורגניזמים שפוגעת לפחות באחד מהם. במקרים מסוימים האנטיביוזה כלל לא מאפשרת להם להתקיים כשהם סמוכים זה לזה. הפגיעה יכולה להיות ישירה או דרך שינוי תנאי הסביבה.
המושג אנטיביוזה קשור למושג אנטגוניזם (אנ') כשהוא משמש בהקשר של אקולוגיה.
דוגמה לאנטיביוזה היא אללופתיה (Allelopathy), הפרשת חומרים על ידי מין ביולוגי שמונעים התפתחות של מין אחר. דוגמה נוספת היא פעולתם של מיקרובים גורמי מחלות.
ראו גם

תחרות (אקולוגיה)
טפילות
אנג'לו בואונו

| --- | --- |

 לידה:  5 באוקטובר 1934 רוצ'סטר, ניו יורק, ארצות הברית 
 פטירה:  21 בספטמבר 2002 (בגיל 67) Calipatria, קליפורניה, ארצות הברית 
 מדינה:  ארצות הברית 
 
אנג'לו אנטוני בואונו ג'וניור (5 באוקטובר 1934 – 21 בספטמבר 2002) היה חוטף, אנס ורוצח סדרתי אמריקאי. יחד עם בן דודו קנת' ביאנקי ביצע מספר רציחות של נשים. צמד הרוצחים כונו "החונקים מהילסייד" (וגם "החונקים ממורד הגבעה").
ביוגרפיה

בואונו נולד ברוצ'סטר ניו יורק, דור ראשון למהגרים איטלקים-אמריקאים מסן בואונו שבאיטליה. בתקופה שקדמה לרציחות, לבואונו כבר הייתה היסטוריית פשיעה רחבה שכללה התחמקות מתשלום מזונות, גנבת רכבים, תקיפה ואונס. בשנת 1975 בואונו חידש את הקשר שלו עם בן דודו, קנת' ביאנקי.
בואונו, שהעמיד פנים שהוא מצליח עם בנות המין השני, שכנע את ביאנקי לסרסר בשתי בחורות, אותן החזיק בדירתו כאסירות. בסוף שנת 1977, הצמד עבר מסרסרות בנשים לרצח נשים, ועד למעצרם בשנת 1979 ביצעו עשר רציחות. בואונו סיפר שכפה על נשים לכנותו בשם "סוס הרבעה איטלקי".
ביוגרפיה > רציחות

ביאנקי ובואונו סיירו ברחבי לוס אנג'לס במכוניתו של בואונו והשתמשו בתגי משטרה מזויפים כדי להונות נשים שהם שוטרים סמויים. קורבנותיהם היו נשים וילדות בגילאי 12 עד 28 מאזורים שונים במדינה. הם הורו לקורבנותיהם להיכנס למכונית בטענה כי מדובר ברכב משטרתי מסווה, נסעו לביתו של בואונו ושם עינו ואנסו אותן. הקורבנות היו:
יולנדה וושינגטון, בת 19 נרצחה ב-17 באוקטובר 1977
ג'ודית לין מילר, בת 15 נרצחה ב-31 באוקטובר 1977
ליסה קסטין, בת 21 נרצחה ב-6 בנובמבר 1977
ג'יין קינג, בת 28 נרצחה ב-10 בנובמבר 1977
דולורס קפדה, בת 12 נרצחה ב-13 בנובמבר 1977
סוניה ג'ונסון, בת 14 נרצחה ב-13 בנובמבר 1977
קריסטינה ווקלר, בת 20 נרצחה ב-20 בנובמבר 1977
לורן וגנר, בת 18 נרצחה ב-29 בנובמבר 1977
קימברלי מרטין, בת 17 נרצחה ב-9 בדצמבר 1977
סינדי לי הודספת', בת 20 נרצחה ב-16 בפברואר 1978
צמד הרוצחים נהג להתעלל מינית בנשים לפני שחנק אותן למוות. בנוסף לחניקה הם רצחו את הקורבנות גם בשיטות נוספות כגון זריקה קטלנית, שוק חשמלי והרעלה בפחמן חד-חמצני. בעודו מעורב ברציחות, ביאנקי ניסה להתקבל ליחידת המשטרה של לוס אנג'לס ואף הצטרף לשוטרים ותיקים בניידות בניסיון ללכוד את החונקים מן הגבעה.
לילה אחד, בעודם מנסים לתכנן ולבצע את רציחתם המשותפת ה-11 במספר, ביאנקי גילה לבואונו שהוא הצטרף לשוטרים בניידות המשטרה ושהם תחקרו אותו לגבי מקרי הרצח. בואונו איים להרוג את ביאנקי אם זה האחרון לא יימלט מידית לבלינגהאם וושינגטון. ביאנקי פעל לפי איומו של בואונו במאי 1978.
משפטו

תיק החקירה נגד בואונו התבסס בעיקר על עדותו של ביאנקי. החוקרים מטעם פרקליטות מחוז לוס אנג'לס קבעו שביאנקי הוא עד לא אמין ואינו משתף פעולה ולכן שחררו את בואונו. השופט רונלד מ.ג'ורג' דחה את הבקשה לבטל את התיק נגדו והעביר את החקירה לצוות אחר.
משפטו של בואונו היה המשפט הארוך ביותר בהיסטוריה של ארצות הברית לאדם בודד, הוא התחיל בנובמבר 1981 והסתיים כעבור שנתיים בנובמבר 1983. במהלך המשפט, ביאנקי העיד נגד בואונו במטרה לזכות בהמתקת דינו. בית המשפט הרשיע את בואונו בתשעה סעיפים של רצח. בית המשפט דן אותו למאסר עולם, והשופט במשפט טען כי עונש מוות היה הולם יותר בעבורו.
מאסר ומוות

בשנת 1986 בואונו נשא לאישה את כריסטין קיזוקה, אם לשלושה ועובדת במשרד התעסוקה של קליפורניה.
בואונו נמצא מת בתא המעצר שלו ב-21 בספטמבר 2002, הוא היה לבדו בתאו ומת מהתקף לב.
בשנת 2007, נכדו של בואונו, כריסטופר בואונו, התאבד מיד לאחר שירה בראשה של סבתו, מרי קסטיליו. קסטיליו הייתה נשואה בעבר לבואונו וילדה לו חמישה ילדים, ביניהם אביו של כריסטופר. כריסטופר בואונו לא ידע את זהותה האמיתית של סבתו עד לשנת 2005.
אצטדיוני הטניס בווימבלדון

המגרש המרכזי
אצטדיוני מועדון הטניס "כל אנגליה" הם מגרשי טניס בעלי משטח דשא הנמצאים ברובע וימבלדון שבלונדון. במגרשים אלה מתקיימת מדי שנה אליפות וימבלדון, אחת מארבע תחרויות הגראנד סלאם. משחקי הטניס של אולימפיאדת לונדון (2012) התקיימו באצטדיונים אלה. בשנת 1877 התקיימה התחרות הראשונה.
המגרש הראשי מכונה "המגרש המרכזי" ("Centre Court"). בו משוחקים המשחקים המרכזיים של התחרות ובראשם משחקי הגמר. בשל מזג האוויר ההפכפך השורר בבריטניה נבנה בשנת 2009 גג שנסגר בשעת גשם. המגרש המרכזי מכיל כ-14,000 מקומות, וכמעט כל הכרטיסים נמכרים חודשים רבים לפני הטורניר. בצד הדרומי של המגרש נמצא התא המלכותי, בו יושבים בני משפחת המלוכה ואח"מים נוספים.
בשנת 2009, עם בנייתו של הגג החדש על המגרש המרכזי, הותקנה בנוסף תאורה מלאכותית במגרש המרכזי על מנת לאפשר למשחקים להתארך אל תוך הלילה.
המגרש השני בחשיבותו ובגודלו מכיל כ-11,000 מקומות ונקרא "מגרש מספר 1". המגרש הנוכחי נבנה ב-1997 והחליף את המגרש הישן.
"מגרש מספר 2", השלישי בחשיבותו, מכיל 3,000 מקומות. הוא זכה לכינוי "בית הקברות למדורגים", מכיוון שהתרחשו בו הפתעות רבות בהם מדורגים גבוהים הפסידו לשחקנים חלשים יותר.
משחקי הטניס באולימפיאדה נערכו ב-12 מגרשים, ביניהם המגרש המרכזי, מגרש מספר 1 ומגרש מספר 2.
חובבי טניס שלא זכו לקנות כרטיסים למגרשים הראשיים נוהגים להתרכז על גבעת הדשא מצפון למגרש המרכזי, שם מוצב מסך ענק עליו משודרים המשחקים במגרשים הראשיים. הגבעה הזו זכתה לכינוי "גבעת הנמן" (Henman Hill) על שמו של הטניסאי הבריטי טים הנמן. בשנים האחרונות הוסב שמה ל"תלולית מארי" (Murray Mound) על שמו של אנדי מארי, הטניסאי הבריטי הבכיר כיום.
אלפין סוג 600

| --- | --- |

Elfin Type 600
 מאפיינים כלליים
 יצרן:  "Elfin Sports Cars" (אנ')
 שנות ייצור:  1968–1971
 הרכבה:  אוסטרליה אוסטרליה
 מודל קודם:  אלפין סוג 100 מונו 
 מודל אחריו:  אלפין 622/623
 מפרט טכני
 מנוע:  1.1 ליטר (נבנה עבור מרוצי "פורמולה 3")  1.3 ליטר (נבנה עבור מרוצי "פורמולה 3")  1.5 ליטר (מנוע פורד) (נבנה עבור מרוצי "פורמולה 2")  2.5 ליטר (מנוע פורד, בדגמים: "Elfin 600c", "Elfin 600D", נבנה עבור מרוצי "פורמולה 1")
 קשר:  פורד
 מעצב:  "Garrie Cooper" (אנ')
 
אלפין סוג 600 (באנגלית: Elfin Type 600) היא מכונית מרוץ מתוצרת "Elfin Sports Cars" (אנ') האוסטרלית אשר יוצרה בין השנים 1968–1971.
סך הכול יוצרו 26 יחידות.
מרוצי מכוניות בהשתתפות "אלפין סוג 600"

דגם ה"אלפין סוג 600" פותח כדי להשתתף במירוץ "Australian 1½ Litre Formula" (אנ') (עד נפח מנוע 1,500 סמ"ק), אבל מאוחר יותר עבר שינויים מכניים כדי להשתתף בקטגוריות נוספות כגון: "Australian Formula 2" (אנ'), "Australian National Formula" (אנ'), "Australian Formula 1" (אנ'), "Australian Formula 3" (אנ'), ו-"Formula Ford" (אנ').
דגם "אלפין סוג 600" השתתף במרוצים: "1968 Australian One and a Half Litre Championship" (אנ'), "1971 Australian Formula 2 Championship" (אנ'), "1972 Australian Formula 2 Championship" (אנ'), "Australian Formula Ford Championship" (אנ') (של השנים 1970–1971), "New Zealand Formula Ford Championship" (אנ'), (של השנים 1970–1971), "Singapore Grand Prix" (אנ') (בשנת 1968), "Malaysian Grand Prix" (אנ') (של השנים 1968–1969), ו-"Australian Hillclimb Championship" (אנ') (בשנת 1968).
דגמי "אלפין סוג 600"

"Elfin 600B"
"Elfin 600C"
"Elfin 600D"
"Elfin 600E"
"Elfin 600FF"
תמונות

"אלפין סוג 600" שנת 1971
"אלפין סוג 600"
"אלפין סוג 600" שנת 1971 דגם "FF"
"אלפין סוג 600" דגם "E"
"אלפין סוג 600" דגם "c"
ראו

מרוץ מכוניות
אלפין MR5
אלפין סוג 100 מונו
אלפין סוג 3 קלאבמן
אלפין 622/623
הערות שוליים

↑  דגמי אלפין (ראו אלפין 600) oldracingcars.com/f5000/elfin
↑  אלפין מכוניות ספורט shannons.com.au/library/events/ELFIN.PDF
↑  "אלפין סוג 600" revolvy.com/main/index
אנג'לו בדלמנטי

| --- | --- |
אין תמונה חופשית
 לידה:  22 במרץ 1937 ברוקלין, ניו יורק, ארצות הברית 
 פטירה:  11 בדצמבר 2022 (בגיל 85) Lincoln Park, ניו ג'רזי, ארצות הברית 
 שם לידה:  Angelo Daniel Badalamenti 
 שם במה:  Andy Badale 
 מוקד פעילות:  ארצות הברית 
 תקופת הפעילות:  1971–2022 (כ־51 שנים) 
 מקום לימודים:  בית הספר מנהטן למוזיקה, בית הספר איסטמן למוזיקה 
 סוגה:  פסקול סרטים, ג'אז, מוזיקת אמביינט 
 שפה מועדפת:  אנגלית 
 כלי נגינה:  פסנתר 
 חברת תקליטים:  לונדון רקורדס, Silva Screen, לה-לה לנד רקורדס, האחים וורנר רקורדס, CAM, Minus Habens Records, הוליווד רקורדס, מילאן רקורדס, Nonesuch Records, Varèse Sarabande, איסט ווסט רקורדס, ווינדהאם היל רקורדס 
 מספר צאצאים:  2 
 פרסים והוקרה:  World Soundtrack Award – Lifetime Achievement (2008)  Online Film Critics Society Award for Best Original Score (2001)  פרס סאטורן למוזיקה הטובה ביותר (1993)  פרס גראמי להופעת פופ אינסטרומנטלית (1991) 
 אתר רשמי
 פרופיל ב-IMDb
 
אנג'לו בדלמנטי (באנגלית: Angelo Badalamenti;‏ 22 במרץ 1937 – 11 בדצמבר 2022) היה מלחין אמריקאי. מוכר בעיקר בזכות הפסקולים שהלחין לסרטיו של הבמאי דייוויד לינץ'.
ביוגרפיה

בדלמנטי נולד בברוקלין, ניו יורק לאם איטלקית-אמריקנית ואב איטלקי ובילה את רוב ילדותו בהאזנה לאופרה ומוזיקה קלאסית. השלים תואר במוזיקה בבתי הספר למוזיקה "איסטמן" ו"מנהטן".
הלחין מוזיקה לסרטים "מלחמתו של גורדון" ו"חוק ואי-סדר", אולם התפרסם כאשר התבקש לשמש כמורה לפיתוח קול עבור השחקנית איזבלה רוסוליני במסגרת צילומי סרטו של דייוויד לינץ', "קטיפה כחולה".
רוסוליני אמורה הייתה לשיר את "שיר לסירנה" במהלך הסרט, אולם לינץ' לא הצליח לרכוש את זכויות השימוש בו. בדלמנטי ולינץ' חברו כדי ליצור את השיר "מסתורין האהבה", על פי מילים של לינץ' ולחן של בדלמנטי.
לינץ' הציע לבדלמנטי לגלם בסרט פסנתרן במועדון בו מופיעה דמותה של רוסוליני.
"קטיפה כחולה" היה סנונית ראשונה בשורה של פרויקטים משותפים של בדלמנטי ולינץ'.
לאחר שהלחין סרטי מיינסטרים רבים (לרבות "סיוט ברחוב אלם 3", "לוחמי החלום", ו"חופשת חג המולד של הנשיונל למפון"), בדלמנטי כתב את הפסקול לסדרת הפולחן "טווין פיקס", אף היא בבימויו של לינץ'. רבים משירי הסדרה נכללו באלבומה של הזמרת ג'ולי קרוז - "שטים לתוך הלילה".
בדלמנטי שיתף פעולה עם לינץ' בסרטיו "לב פראי", "טווין פיקס: אש הולכת איתי", "כביש אבוד", "סיפור פשוט", ו"מלהולנד דרייב", בו הוא מגלם תפקיד קטן כגנגסטר בעל טעם אנין לאספרסו.
כן הלחין את הסדרות "באוויר" ו"חדר מלון".
פרויקטים נוספים בהם היה שותף בדלמנטי היו סרט הטלוויזיה "ציד מכשפות", וסרטי הקולנוע "עירום בניו יורק", "עיר הילדים האבודים", "התחייבות ארוכה מאוד", "כלים שלובים", "מים אפלים","קדחת הבקתה" ו"המזכירה".
כמו כן כתב את הפסקול עבור משחק המחשב "פרנהייט", שזכה להערכה רבה.
הלחין עבור הבמאי פול שריידר בסרטים כגון "אוטו פוקוס".
ב-12 בדצמבר 2022 נפטר בדלמנטי בגיל 85.
ביוגרפיה > שיתופי פעולה

בשנת 1987, העמיד את שירותיו עבור הרכב הפופ האלקטרוני, "פט שופ בויז"
וערך את התזמור בשיר החולמני והעגמומי "זה לא יכול היה לקרות פה".
בשנת 1993 חבר ללהקת הת'ראש מטאל אנתרקס בשיר "Black Lodge" מתוך אלבומה "Sound of White Noise". בשנת 1995, הוא הלחין, ניצח והפיק את אלבומה של מריאן פיית'פול "חיים סודיים".
בשנת 2000, הלחין, בשותפות עם "Orbital" את השיר "Beached" מתוך הסרט "החוף".
בשנת 2004 הלחין את המוזיקה למשחק המחשב "Indigo Prophecy".
כמו כן אחת מנעימותיו היא שיר הפתיחה והסיום של "הסטודיו למשחק" בהנחיית ג'יימס ליפטון.
הערות שוליים

↑  Angelo Badalamenti, 'Twin Peaks' Composer Who Helped Popularize Dream Pop, Dead at 85, באתר הרולינג סטון, ‏12 בדצמבר 2022 (באנגלית).
| --- | --- |
בקרת זהויות :  NLI: 987007416865605171  PLWABN: 9810692617605606  BIBSYS: 3081749  BNE: XX1272355  BnF: cb13934722z (data)  GND: 129211699  ICCU: RAVV088532  ISNI: 0000 0001 2126 9082  LCCN: n92029815  LNB: 000098213  MusicBrainz: 5894dac5-0260-4175-b36e-e34680a859d6  NKC: ola2002150623  NSK: 000044885  NTA: 089561910  RERO: 02-A002958748  SNAC: w6cv5db6  SUDOC: 08398822X  VIAF: 32187134   WorldCat (עם VIAF): 32187134
אפרסק מלבה

| --- | --- |

 
 מאכלים
 סוג:  ice cream-based dessert 
 על שם:  נלי מלבה 
 מטבח:  המטבח הצרפתי 
 מוצא:  צרפת 
 ממציא:  אוגוסט אסקופייה 
 תאריך יצירה:  1893 
 מרכיבים עיקריים:  גלידה, גלידת וניל, אפרסק 
 
אפרסק מֶלבָּה הוא מנת קינוח ידועה המכילה אפרסקים, גלידת וניל ומחית פטל. המנה נוצרה בשנת 1892 או 1893 על ידי השף הצרפתי אוגוסט אסקופייה במלון סבוי בלונדון לכבודה של זמרת הסופרן האוסטרלית נלי מלבה, ונקראה על שמה.
היסטוריה

בשנת 1892 הופיעה מלבה בהפקת האופרה לוהנגרין מאת ריכרד וגנר בקובנט גארדן. הדוכס מאורלאן ערך ארוחת ערב ערב לכבודה במלון סבוי. לכבוד האירוע יצר אסקופייה את הקינוח החדש והציג אותו על גבי פסל קרח של ברבור, המופיע במסגרת האופרה. האפרסקים הונחו בקערה בין כנפי הברבור על מצע של גלידת וניל וקושטו בצמר גפן מתוק.
בשנת 1900 יצר אסקופייה גרסה חדשה של הקינוח לכבוד פתיחתו של מלון קרלטון בלונדון, שבו הוא שימש שף ראשי. הוא הוציא מהמנה את פסל הברבור וקישט את האפרסקים במחית פטל.
גרסאות אחרות של המנה מכילות אגסים, משמשים או תותים במקום אפרסקים ו/או רוטב פטל או ג'לי בטעם דומדמניות במקום מחית הפטל.
אצטדיון ת'אני בן ג'אסם

| --- | --- |

הכניסה לאצטדיון
 מיקום:  מחוז א-ריאן, קטר
 קואורדינטות:  25°20′41″N 51°26′26″E﻿ / ﻿25.34474°N 51.4405621°E﻿ / 25.34474; 51.4405621
 תקופת הפעילות:  2003–הווה (כ־21 שנים) 
 משטח:  דשא
 קבוצות:  אום סלאל (כדורגל) אל-ע'ראפה
 מושבים:  21,175
 he
 
אצטדיון ת'אני בן ג'אסם (בערבית: ملعب ثاني بن جاسم), ידוע גם כאצטדיון אל-ע'ראפה (בערבית: ملعب الغرافة), הוא אצטדיון רב שימושי בא-ריאן, קטר. כיום הוא משמש בעיקר למשחקי כדורגל. אצטדיון זה הוא הבית של קבוצת אל-ע'ראפה. האצטדיון יכול להכיל עד כ-25,000 איש. האצטדיון אירח את גביע אסיה בכדורגל 2011, ועוד תחרויות בינלאומיות.
תוכניות

תוכנן שחזית המבנה תהיה מורכבת מצבעי דגלי המדינות שהאצטדיון יארח במונדיאל 2022, ויסמל כדורגל וידידות, סובלנות הדדית, כבוד והבנה. כמות הקיבולת הקיימת כיום באצטדיון, 25,000, תורחב ל-44,740 כדי להכיל את כמות האנשים שיבואו מכל העולם למשחקים. לאחר המשחקים התוספת תהיה ניתנת לפירוק, וכך יוכלו להוריד את המושבים לאחר משחקי העולם.
אמילי רוז

| --- | --- |

אמילי רוז, 2013
 לידה:  2 בפברואר 1981 (בת 43) רנטון, וושינגטון
 מדינה:  ארצות הברית 
 תקופת הפעילות:  מ-2007
 מקום לימודים:  בית הספר לתאטרון, סרטים וטלוויזיה של UCLA  אוניברסיטת ונגארד של דרום קליפורניה  אוניברסיטת קליפורניה בלוס אנג'לס 
 בן זוג:  דיירק מורגן
 פרופיל ב-IMDb
 
אמילי רוז (באנגלית: Emily Rose; נולדה ב-2 בפברואר 1981) היא שחקנית אמריקאית. היא ידועה בעיקר בשל תפקידה בסדרת משחקי הווידאו "Uncharted" בתור אלנה פישר, ובשל תפקידה הראשי בסדרת הטלוויזיה "הייבן" ששודרה בערוץ Syfy בשנים 2010–2015.
ביוגרפיה

רוז נולדה ברנטון, וושינגטון, היא הבכורה מבין שלושה ילדים, ולה אחות ואח צעירים ממנה.
רוז קיבלה תואר מאסטר לאמנויות במשחק מאוניברסיטת UCLA בשנת 2006. היא בוגרת תואר באומנויות התיאטרון מאוניברסיטת Vanguard בדרום קליפורניה.
רוז נישאה לדיירק מורגן ב-6 בדצמבר 2009 בוושינגטון. ב-29 באפריל 2013 נולד בנם הבכור, מיילס כריסטיאן מורגן. ב-31 בדצמבר 2015 נולד בנם השני, ממפיס ריי מורגן.
קריירה

רוז גילמה את דמותה של אלנה פישר בסדרת משחקי הפלייסטיישן 3 "Uncharted" באמצעות דיבוב ולכידת תנועה,
היא התחילה בתפקיד בשנת 2007 ב"Uncharted: Drake's Fortune"(אנ'), שבה לתפקיד בשנת 2009 עבור "Uncharted: Eye of Indra" ו"Uncharted 2: Among Thieves", שוב בשנת 2011 עבור "Uncharted 3: Drake's Deception", ובשנת 2016 עבור "Uncharted 4: A Thief's End"(אנ').
רוז שיחקה במשך 5 עונות בסדרה "הייבן" בערוץ Syfy בתפקיד ראשי. רוז גילמה את הגיבורה אודרי פרקר, סוכנת FBI שנשלחת לצוד אסיר שנמלט לעיירה בשם הייבן. פרקר מוצאת את עצמה מעורבת בתעלומות שונות בעיירה, עוזבת את ה-FBI ומצטרפת למשטרה העירונית בהייבן כדי לסייע לתושבי העיר. במהלך העונות רוז גילמה דמויות נוספות במקביל לאודרי פרקר.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2023 | The Shift | טאבית'ה |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2007 | Smith | ורמה | פרק שלא שודר ("Four") |
| 2007 | ג'ון מסינסינטי | קאס | תפקיד ראשי (10 פרקים) |
| 2007–2008 | אחים ואחיות | לנה ברניגן | תפקיד חוזר (10 פרקים) |
| 2008 | יריחו | טריש מאריק | תפקיד חוזר (5 פרקים) |
| 2008 | פשע מן העבר | ננסי פטרסון | פרק ("Slipping") |
| 2008 | ללא עקבות | אניה סימונסון | פרק ("Satellites") |
| 2008–2009 | ER | ד"ר טרייסי מרטין | תפקיד חוזר (11 פרקים) |
| 2009 | שני גברים וחצי | ג'נין | פרק ("Thank God for Scoliosis") |
| 2009 | הלוחשת לרוחות | טינה קלארק | פרק ("Devil's Bargain") |
| 2010 | מרפאה פרטית | אלישה | פרק ("Fear of Flying") |
| 2010–2015 | הייבן | אודרי פרקר | תפקיד ראשי |
| 2012 | Harry's Law | נטלי | פרק ("Gorilla My Dreams") |
| 2014 | גרייסלנד | ג'סיקה פוסטר | תפקיד חוזר (6 פרקים) |
| 2017 | מחשבות פליליות | טורי הופסטד | פרק ("Killer App") |
| 2018 | Take Two | אמלי ספיר | פרק ("One to the Heart") |
| 2018 | NCIS | אנה ג'נלו | פרק ("Third Wheel") |
| 2023 | אבירי גות'אם | דולה דנט (אנ') | תפקיד ראשי; 13 פרקים |
פילמוגרפיה > סרטי טלוויזיה

| שנה | סרט | תפקיד | הערות |
| --- | --- | --- | --- |
| 2009 | Operating Instructions | רייצ'ל סקוט |  |
| 2009 | Washington Field | טרי פורטר |  |
| 2010 | Perfect Plan | לורן בייקר |  |
| 2013 | The Thanksgiving House | מארי רוס |  |
| 2016 | Secret Summer | ג'ניס |  |
| 2017 | The Killing Pact | היילי |  |
| 2017 | Daughter for Sale | השופטת אוניל |  |
| 2018 | Treacherous | אנני טאטום |  |
פילמוגרפיה > משחקי וידאו

| שם המשחק | שם הדמות | הערות | שנה |
| --- | --- | --- | --- |
| Uncharted: Drake's Fortune | אלנה פישר | PlayStation 3 exclusive | 2007 |
| Uncharted: Eye of Indra | אלנה פישר | Prequel series | 2009 |
| Uncharted 2: Among Thieves | אלנה פישר | Received over 200 game of the year awards | 2009 |
| Uncharted 3: Drake's Deception | אלנה פישר | PlayStation 3 exclusive | 2011 |
| Uncharted 4: A Thief's End | אלנה פישר | PlayStation 4 exclusive | 2016 |
| Horizon Zero Dawn | לוליי | PlayStation 4 | 2017 |